ภัทรลดเป้าจีดีพีส่งออกชะลอตัว
&nbsp;
18 ส.ค. 2555

ภัทร มองจีดีพีไทยปีนี้ลดลงเหลือ 5.3% หลังหั่นส่งออกโตลดลงเหลือ 3% แต่คงเป้าหมายดัชนีปีนี้ระดับ 1,350 จุด 
นายศุภวุฒิ สายเชื้อ กรรมการผู้จัดการ หัวหน้าสายวิจัย บริษัทหลักทรัพย์ (บล.) ภัทร เปิดเผยว่า ฝ่ายวิจัยซึ่งร่วมกับเมอร์ริล ลินช์ ได้มีมุมมองต่อภาพรวมกลุ่มประเทศยุโรปในปีนี้ติดลบ 0.7% จากก่อนหน้านี้มองว่าจะติดลบ 0.6% ขณะที่เศรษฐกิจในสหรัฐน่าจะชะลอตัว โดยเติบโตในอัตรา 1%
ส่งผลให้ลดเป้าเศรษฐกิจประเทศไทยลงเหลือ 5.3% จากเดิม 5.7% เนื่องจากการส่งออกชะลอตัว เพราะได้รับผลกระทบจากกำลังซื้อในต่างประเทศชะลอตัวลง ดังนั้นจึงลดเป้าส่งออกจาก 10% เหลือ 3%
นายเอียน กิสบอร์น กรรมการผู้จัดการ หัวหน้าฝ่ายวิจัยหลักทรัพย์ บล.ภัทร กล่าวว่า ยังคงเป้าหมายดัชนีปีนี้ที่ระดับ 1,350 จุด โดยคาดว่ากำไรบริษัทจดทะเบียนปีนี้เติบโต 14% เนื่องจากมองว่าในระยะกลางถึงยาวมี 3 ปัจจัยบวกเข้ามาสนับสนุน คือ ผลดีของการรวมตัวของกลุ่มประเทศในอาเซียน การบริโภคในต่างจังหวัดที่เพิ่มขึ้นและภาคการลงทุน 
ทั้งนี้ ปัจจัยดังกล่าวจะช่วยครอบคลุมความเสี่ยงที่จะเข้ามา โดยกลุ่มหุ้นที่น่าสนใจเป็นธนาคารพาณิชย์ พลังงาน อสังหาริมทรัพย์ และก่อสร้าง
“สาเหตุที่เรายังคงเป้าหมายดัชนี เพราะมองว่ามีกลุ่มปิโตรเคมีและก่อสร้าง นักลงทุนยังถือในสัดส่วนที่ไม่มาก โดยเฉพาะกลุ่มพลังงานนั้นราคาสินค้าโภคภัณฑ์น่าจะถึงระดับต่ำสุดแล้ว และราคาหุ้นได้รับรู้ไปแล้ว แต่ในช่วงครึ่งหลังทิศทางราคาสินค้าโภคภัณฑ์น่าจะดี และจะส่งผลบวกต่อกลุ่มพลังงาน และทำให้นักวิเคราะห์อาจมีการปรับเพิ่มเป้าหมายกำไรกลุ่มนี้ได้” นายเอียน กล่าว